KOMISSION TÄYTÄNTÖÖNPANOPÄÄTÖS (EU) 2019/1331,

annettu 5 päivänä elokuuta 2019,

piparminttuöljyä ja sitronellaalia sisältävän biosidivalmisteen lupaa koskevista ehdoista ja edellytyksistä, jotka Yhdistynyt kuningaskunta on Euroopan parlamentin ja neuvoston asetuksen (EU) N:o 528/2012 36 artiklan 1 kohdan mukaisesti siirtänyt komission käsiteltäviksi

(tiedoksiannettu numerolla C(2019) 5691)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 36 artiklan 3 kohdan,

sekä katsoo seuraavaa:

(1) Yritys Bird Free Ltd, jäljempänä ’hakija’, toimitti 24 päivänä marraskuuta 2017 Yhdistyneen kuningaskunnan toimivaltaiselle viranomaiselle lupahakemuksen biosidivalmisteen ”Bird Free” hyväksymiseksi yksinkertaistetulla lupamenettelyllä. Valmiste hyväksyttiin Yhdistyneessä kuningaskunnassa 5 päivänä kesäkuuta 2018. ”Bird Free” on valmisteryhmään 19 kuuluva linnunkarkotin, ja sen sisältämät kaksi tehoainetta, piparminttuöljy ja sitronellaali, on sisällytetty asetuksen (EU) N:o 528/2012 liitteeseen I ilman rajoituksia.

(2) ”Bird Free” on geeli, jota voidaan käyttää luonnonvaraisten kyyhkysten karkottamiseksi rakennuksista ja muista rakennelmista. Luvan haltija teki asetuksen (EU) N:o 528/2012 27 artiklan 1 kohdan mukaisesti ilmoituksen jäsenvaltioille, joiden alueella se aikoi saattaa valmisteen markkinoille, 12 päivänä kesäkuuta 2018.

(3) Ranska ja Saksa toimittivat asetuksen (EU) N:o 528/2012 27 artiklan 2 kohdan ensimmäisen alakohdan nojalla vastalauseet 12 päivänä heinäkuuta 2018 koordinointiryhmän käsiteltäväksi ja ilmoittivat, että kiistanalainen biosidivalmiste ei täytä mainitun asetuksen 25 artiklassa säädettyjä vaatimuksia.

(4) Ranska katsoo vastalauseessaan, että ”Bird Free” näyttäisi torjuvan lintuja sen johdosta, että ne karttavat valmisteen säteilemää UV-valoa, ja katsoo, että tästä visuaalisesta karkottavasta vaikutuksesta olisi pitänyt ilmoittaa hakemuksessa. Se katsoo myös, että tarvitaan ylimääräinen negatiivinen kontrolli eli on testattava valmisteen formulaatti, jossa ei ole tehoaineita, jotta voidaan varmistaa, että tehoaineet aiheuttavat biosidivaikutuksen. Ranska kyseenalaistaa valmisteessa ”Bird Free” olevien tehoaineiden tehokkuuden, koska valmisteessa olevat määrät ovat pieniä ja sitronellaalin pitoisuus vähenee valmisteen varastoinnin aikana. Ranskan mukaan olisi sen vuoksi suoritettava uusia testejä, jotta voidaan osoittaa, että valmisteen ”Bird Free” tehokkuus on seurausta siitä, että linnut karttavat valmisteessa olevien tehoaineiden aiheuttamaa tuoksua.

(5) Saksa katsoo vastalauseessaan, ettei hakijan toimittamia tehokkuutta koskevia tietoja voida hyväksyä, koska biosidivalmistetta, jossa ei ole kyseisiä tehoaineita, ei käytetty verrokkiryhmissä. Saksa katsoo, että ilman tällaista kontrollia ei voida vahvistaa, että tehoaineet karkottavat kyyhkysiä. Se katsoo myös, että on epäselvää, mikä vaikutustapa aiheuttaa karkottavan vaikutuksen.

(6) Koordinointiryhmän sihteeristö pyysi jäsenvaltioita ja hakijaa toimittamaan asiasta kirjallisia huomautuksia. Asiaa käsiteltiin 25 päivänä syyskuuta 2018 pidetyssä koordinointiryhmän kokouksessa ja 12 päivänä lokakuuta 2018 pidetyssä teleneuvottelussa.

(7) Koordinointiryhmässä ei päästy yhteisymmärrykseen, joten Yhdistynyt kuningaskunta siirsi ratkaisematta jääneet vastalauseet asetuksen (EU) N:o 528/2012 36 artiklan 1 kohdan nojalla 31 päivänä lokakuuta 2018 komission käsiteltäväksi. Yhdistynyt kuningaskunta toimitti komissiolle yksityiskohtaisen selvityksen kysymyksistä, joista jäsenvaltiot eivät olleet päässeet yhteisymmärrykseen, ja niiden erimielisyyden syistä. Jäljennös kyseisestä selvityksestä toimitettiin asianomaisille jäsenvaltioille ja hakijalle.

(8) Komissio pyysi asetuksen (EU) N:o 528/2012 36 artiklan 2 kohdan nojalla 27 päivänä marraskuuta 2018 Euroopan kemikaalivirastolta, jäljempänä ’kemikaalivirasto’, lausuntoa useista ratkaisematta jääneisiin vastalauseisiin liittyvistä seikoista.

(9) Kemikaalivirasto antoi lausuntonsa (2)1 päivänä maaliskuuta 2019 annettuaan hakijalle mahdollisuuden esittää kirjallisia huomautuksia asetuksen (EU) N:o 528/2012 38 artiklan 2 kohdan mukaisesti.

(10) Kemikaaliviraston mukaan biosidivalmiste ”Bird Free” on riittävän tehokas ja täyttää sen vuoksi asetuksen (EU) N:o 528/2012 25 artiklan d alakohdassa säädetyn yksinkertaistetun lupamenettelyn mukaisen luvan myöntämisen ehdon.

(11) Kemikaaliviraston lausunnon perusteella kiistanalainen biosidivalmiste katsotaan riittävän tehokkaaksi asetuksen (EU) N:o 528/2012 25 artiklan d alakohdan mukaisesti.

(12) Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Biosidivalmiste ”Bird Free”, jonka tapausnumero on BC-RG035397-31 biosidivalmisterekisterissä, täyttää asetuksen (EU) N:o 528/2012 25 artiklan d alakohdassa säädetyn edellytyksen.

2 artikla Tämä päätös on osoitettu kaikille jäsenvaltioille.

Tehty Brysselissä 5 päivänä elokuuta 2019. Komission puolesta Vytenis ANDRIUKAITIS Komission jäsen

(1) EUVL L 167, 27.6.2012, s. 1.

(2) Kemikaaliviraston lausunto, annettu 1 päivänä maaliskuuta 2019, asetuksen (EU) N:o 528/2012 36 artiklan 2 kohdan ja 38 artiklan mukaisesta pyynnöstä ”Questions on unresolved objection during the notification in accordance with Article 27(1) of the Biocidal Products Regulation of a product type 19 biocidal product ”Bird Free” containing peppermint oil and citronellal used to deter feral pigeons” (ECHA/BPC/224/2019).